***1 lentelė. Pėsčiųjų, dviračių takai, autoturizmo trasos Plungės rajone***

|  |  |  |
| --- | --- | --- |
| **Eil. Nr.** | **Maršrutas** | **Aprašymas** |
| 1. | Nuo Gandingos iki Varkalių piliakalnių | Kviečiame pasivaikščioti vaizdingu Gandingos piliakalnio taku, kurio ilgis apie 2,5 km. Takas vingiuoja palei Babrungo upę. Čia sutvarkyti takeliai, įrengti stendai. Drąsesni gali pamėginti perbristi Babrungo brastą ir nukeliauti iki Varkalių piliakalnių. |
| 2. | Šeirės takas | Keliaujant pėsčiųjų taku (4,1 km.), įrengtu Platelių kraštovaizdžio draustinyje, galima pamatyti būdingą šiam kraštui reljefą, Šeirės mišką, Gaudupio pelkę, Piktežerį, Platelių ežerą, įprastas ir retas augalų, grybų bei gyvūnų rūšis, o įrengta infrastruktūra padės pažinti aplinką per regėjimą, uoslę, klausą, lietimą, judėjimą ir mąstymą. |
| 3. | Giliuko ir Kaštoniuko takas | Mokomasis gamtinis takas, skirtas mažiesiems turistams. |
| 4. | Plokštinės takas | Šis 3 km ilgio pėsčiųjų takas yra Žemaitijos nacionaliniame parke, šalia Šaltojo karo muziejaus, už 10 km nuo Žemaitijos nacionalinio parko direkcijos Lankytojų centro Plateliuose. Galima pamatyti Pilelio šaltinį, buvusios karinės bazės teritoriją, miško biologinę įvairovę, kalvotą reljefą. |
| 5. | Paplatelės takas | Šis 2,3 km ilgio pėsčiųjų takas yra Žemaitijos nacionaliniame parke, rytinėje Platelių ežero pakrantėje, Paplatelės kaime, už 8,9 km nuo Žemaitijos nacionalinio parko direkcijos Lankytojų centro Plateliuose. Iš 5 bokštelio turistai gali pasigrožėti Sultekio tvenkiniu, jo pakrantėse pamatyti tautodailininkų sukurtas medžio skulptūras. |
| 6. | Mikytų alkakalnio takas | Einant taku, galima pamatyti Mikytų alkakalnį, mitologinį  akmenį su velnio pėda, „Maldų šulinį“. |
| 7. | Gardų ozo takas | Šis 1 km ilgio pėsčiųjų takas yra Žemaitijos nacionaliniame parke, už 4,4 km nuo Žemaičių Kalvarijos miestelio ir už 25,6 km nuo Žemaitijos nacionalinio parko direkcijos Lankytojų centro Plateliuose. Takas įrengtas didžiausiame ir įspūdingiausiame Žemaitijoje Gardų oze. Tai geomorfologiškai ypatinga, viena raiškiausių Lietuvoje reljefo formų. |
| 8. | Gegrėnų piliakalnių takas | Šis 1,6 km ilgio pėsčiųjų takas yra Žemaitijos nacionaliniame parke, Gegrėnų archeologiniame komplekse, už 6 km nuo Žemaičių Kalvarijos ir už 14 km nuo Žemaitijos nacionalinio parko direkcijos Lankytojų centro Plateliuose. Keliaujant taku, gali pamatyti Gegrėnų archeologinio komplekso vertybes: du piliakalnius, senovės gyvenvietės vietą, du kapinynus bei išraiškingą kraštovaizdį. |
| 9. | Poeto V. Mačernio gimtinės takas | Šis 545 m takelis veda prie 1944 m. Žemaičių Kalvarijoje nuo sviedinio skeveldros žuvusio poeto kapo. |
| 10. | Liepijų pėsčiųjų trasa | Liepijų miške įrengta 4 km ilgio žiedinė pėsčiųjų trasa. Trasa driekiasi natūraliu mišku, be specialiai įrengtos dangos. Įdomiausiose jos vietose įrengti informaciniai stendai, pasakojantys intriguojančius faktus apie vietos ypatybes. Kur keliauti, take parodys ženklinimas ant medžių – raudoni „giliukai“. |
| 11. | Pėsčiųjų- dviračių trasa aplink Ilgio ežerą | Maršrutas sukurtas siekiant pasiūlyti lankytojams keliones pėsčiomis ir dviračiais esamais keliais, su minimaliais žymėjimais natūroje. 16,6 km ilgio maršrutas veda vaizdingomis apylinkėmis atskleisdamas Žemaitijos nacionaliniam parkui būdingą miškingą, ežeringą, pelkėtą ir kalvotą kraštovaizdį. Keliaudami aplankysite 3 didžiausius parko ežerus – Ilgio, Beržoro ir Platelių, kitus lankytinus gamtinius ir kultūrinius objektus. |
| 12. | Dviračių takas aplink Platelių ežerą | Keliaujant aplink Platelių ežerą, akį džiugina kalvotas kraštovaizdis, maloniai nuteikia įdomūs turistiniai objektai, patogiai įrengtos stovyklavietės, švarus vanduo. Norintiems pamatyti Platelių ežero salas, pusiasalius, užutekius, siūlome keliauti automobiliais, dviračiais, pėsčiomis žiediniu maršrutu arba pasirinkus įdomiausią Jums atkarpą. |
| 13. | Šiaurinė trumpoji automobilių-dviračių trasa | 32 km ilgio žiedinė trumpoji šiaurinė trasa prasideda Platelių miestelyje ir veda į Žemaitijos nacionalinio parko šiaurę. Tai maršrutas, norintiems pasigrožėti kalvotu Žemaitijai būdingu reljefu, miškais, istoriniais bei kultūriniais objektais. Trasa eina per 9 nedidelius Plungės rajono kaimus. Dalis trasos (apie 17 km) – asfaltuoti regioniniai keliai, dalis – prižiūrimi žvyrkeliai. |
| 14. | Šiaurinė ilgoji automobilių-dviračių trasa | Tai žiedinė automobilių–dviračių trasa, besitęsianti 58 km. Keliaudami šiuo maršrutu turėsite galimybę pamatyti būdingą Žemaitijai reljefą ir kraštovaizdžius, taip pat istorinius, gamtinius ir kultūrinius lankomus objektus, aplankyti ūkius, siūlančius savo produkciją, edukacijas, ar pasivaikščioti gražiausiais šios parko dalies kampeliais. Maršrutas veda per 17 kaimelių ir 3 miestelius – Platelius, Žemaičių Kalvariją ir Barstyčius. Pro vienus galite pravažiuoti, dairydamiesi į nuostabius kraštovaizdžius, kitur sustoti ilgiau ir pasivaikščioti pažintiniais tikslais. |
| 15. | Miško takas | Miško takas yra Europos ilgų atstumų pėsčiųjų maršruto E11 dalis. 747 km maršruto eiga Lietuvoje: Lazdijai – Druskininkai – Merkinė – Alytus – Birštonas – Kaunas – Vilkija – Ariogala – Tytuvėnai – Kurtuvėnai – Pavandenė – Telšiai – Plateliai – Salantai – Mosėdis – Skuodas. |

*Šaltinis: Plungės turizmo informacijos centras*