**Projektas**

|  |
| --- |
| **PLUNGĖS RAJONO SAVIVALDYBĖS  TARYBA** |
| **SPRENDIMAS** |
| **DĖL PLUNGĖS RAJONO SAVIVALDYBĖS 2022 METŲ UŽIMTUMO DIDINIMO PROGRAMOS PATVIRTINIMO** |
| 2022 m. vasario 10 d. Nr.T1- |
| Plungė |

Vadovaudamasi Lietuvos Respublikos vietos savivaldos įstatymo 6 straipsnio 16 punktu, 7 straipsnio 18 punktu, 16 straipsnio 2 dalies 40 punktu, Lietuvos Respublikos užimtumo įstatymo 17 ir 48 straipsniais, Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. spalio 5 d. įsakymu Nr. A1-548 „Dėl Lietuvos Respublikos socialinės apsaugos ir darbo ministro 2017 m. gegužės 23 d. įsakymo Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ pakeitimo“, Plungės rajono savivaldybės taryba nusprendžia:

1. Patvirtinti Plungės rajono savivaldybės 2022 metų Užimtumo didinimo programą (pridedama).

2. Pripažinti netekusiu galios Plungės rajono savivaldybės tarybos 2021 m. sausio 28 d. sprendimą Nr. T1-22 „Dėl Plungės rajono savivaldybės 2021 metų Užimtumo didinimo programos patvirtinimo.“

Savivaldybės meras

SUDERINTA:

Administracijos direktorius Mindaugas Kaunas

Kalbos tvarkytojas Algirdas Eidukaitis

Juridinio ir personalo administravimo skyriaus vedėjas Vytautas Tumas

Sprendimą rengė

Socialinės paramos skyriaus vedėja Jolanta Puidokienė

PATVIRTINTA

Plungės rajono savivaldybės

tarybos 2022 m. vasario 10 d.

sprendimu Nr. T1-

**PLUNGĖS RAJONO SAVIVALDYBĖS**

**2022 METŲ UŽIMTUMO DIDINIMO PROGRAMA**

**I SKYRIUS**

**BENDROJI DALIS**

1. Plungės rajono savivaldybės 2022 metų Užimtumo didinimo programa (toliau – Programa) parengta vadovaujantis Lietuvos Respublikos vietos savivaldos įstatymo 7 straipsnio 18 punktu, Lietuvos Respublikos užimtumo įstatymo 20 straipsnio 2 dalimi ir 48 straipsnio 2 dalimi bei Užimtumo didinimo programų rengimo ir jų finansavimo tvarkos aprašu, patvirtintu Lietuvos Respublikos socialinės apsaugos ir darbo ministro 2017 m. gegužės 23 d. įsakymu Nr. A1-257 „Dėl Užimtumo didinimo programų rengimo ir jų finansavimo tvarkos aprašo patvirtinimo“ (Lietuvos Respublikos socialinės apsaugos ir darbo ministro 2018 m. spalio 5 d. įsakymo Nr. A1-548 redakcija).

2. Programos tikslai:

2.1. sudaryti galimybę bedarbiams, piniginės socialinės paramos gavėjams, įsiregistravusiems Užimtumo tarnybos Klaipėdos klientų aptarnavimo departamento Plungės skyriuje, atnaujinti darbinius įgūdžius, integruotis į darbo rinką ir mažinti socialinę įtampą ir atskirtį tarp bendruomenės narių, taip pat padidinti bedarbių galimybes susirasti nuolatinį darbą ir didinti Plungės rajono gyventojų užimtumą;

2.2. sutvarkyti Plungės rajono savivaldybės bendro naudojimo viešąsias erdves, atlikti kitus visuomenei naudingus darbus, teikiančius socialinę naudą vietos bendruomenei.

3. Programos priemones organizuoja ir vykdo Plungės rajono savivaldybės administracijos Plungės miesto seniūnija (toliau – Plungės miesto seniūnija).

4. Programa atitinka Plungės rajono savivaldybės 2021–2023 metų strateginio veiklos plano Socialiai saugios ir sveikos aplinkos kūrimo programos tikslą.

**II SKYRIUS**

**BŪKLĖS ANALIZĖ**

5. Užimtumo didinimo programa parengta vadovaujantis bendradarbiavimo, kompleksiškumo, individualumo, tęstinumo, efektyvumo, ekonomiškumo ir viešumo principais. Siekiant nustatyti Užimtumo didinimo programos įgyvendinimo mąstą pagal asmenų poreikius, buvo analizuojamas ir vertinamas asmenų užimtumo poreikis, reikalingų paslaugų ir priemonių rūšys, finansavimo poreikis.

6. Statistikos departamento duomenimis, 2021 metų pradžioje Plungės rajono savivaldybėje gyveno 32 627 gyventojai. Rajono centre – Plungėje – gyvena apie 50,7 proc. visų savivaldybės gyventojų, 49,3 procento gyvena seniūnijų centruose ir kaimuose. 59,3 proc. visų gyventojų sudaro darbingo amžiaus asmenys, 19,3 proc. – pensinio amžiaus asmenys, 18,6 proc. – vaikai iki 18 metų amžiaus, 7,1 proc. – neįgalūs asmenys.

7. Plungės rajono savivaldybėje registruotų bedarbių ir darbingo amžiaus asmenų santykis šiais metais yra mažesnis: 2021 m. rugsėjo 1 d. nedarbo lygis sudarė 11,9 proc. ir jis yra mažesnis negu Telšių apskrities (12,4 proc.) ir mažesnis nei šalies (12,2 proc.) vidurkis. Palyginus nedarbo lygį Plungės rajono savivaldybėje su 2020 m. gruodžio 31 d. duomenimis (16,6 proc.), jis sumažėjo 4,7 procento.

8. Užimtumo tarnybos Klaipėdos klientų aptarnavimo departamento Plungės skyriuje iki 2021 m. rugsėjo 1 d. buvo įregistruoti 2 368 darbo neturintieji, tai yra 779 asmenimis mažiau nei 2020 metais per tą patį laikotarpį. Tarp įregistruotų darbo neturinčių asmenų moterys sudarė 50,6 proc., vyresni nei 50 m. amžiaus asmenys – 40,3 proc., ilgiau nei pusmetį nerandantys darbo – 38,1 proc., gyvenantys kaimo vietovėje – 44,3 proc., turintys negalią – 9,8 proc. visų Užimtumo tarnyboje registruotų asmenų. Daugiausia bedarbių registruota Plungės mieste – 55,7 proc. visų registruotų asmenų.

Užimtumo problemoms įtakos turi asmenų motyvacijos stoka, sveikatos problemos, žema turima kvalifikacija, be to, sunku įdarbinti vyresnio amžiaus asmenis ir neįgaliuosius bei kaimo gyventojus. Užimtumo tarnyboje registruoti asmenys norėtų susirasti nuolatinį darbą, kuris nereikalauja specialaus išsilavinimo ir didelių gabumų: apie 30 proc. - pagalbinio darbininko, 4 proc. - pardavėjo, 4 proc. - valytojo, 3 proc. - nekvalifikuoto statybos darbininko, 2 proc. – apdailininko, 2 proc. – automobilio vairuotojo ir kt.

9. Užimtumo didinimo programai įgyvendinti Plungės rajono savivaldybėje 2021 metais valstybės biudžeto specialiųjų tikslinių dotacijų savivaldybių biudžetui lėšų gauta 63,1 tūkst. eurų, arba 30 procentų apskaičiuoto lėšų poreikio. 2021 m. spalio 1 dienos duomenimis, Užimtumo programos priemonėse buvo įdarbinti 19 asmenų, 17 iš jų asmenų - vyresni nei 40 metų amžiaus, dalis jų buvo piniginės socialinės paramos gavėjai, tarp jų ir asmenys, patiriantys socialinę riziką. Užimtumo programos priemonėse vidutiniškai jie dirbo po 4 mėnesius.

**III SKYRIUS**

**PASLAUGŲ IR PRIEMONIŲ PLANAS**

10. Įgyvendinant 2022 metų Užimtumo didinimo programos priemones, dalyvaus Užimtumo tarnybos Klaipėdos klientų aptarnavimo departamento Plungės skyriuje darbo ieškantys bedarbiai, atitinkantys LR užimtumo įstatymo 48 straipsnio 2 dalyje numatytas tikslines grupes:

10.1. rūpintiniai, kuriems iki pilnametystės buvo nustatyta rūpyba, kol jiems sukaks 25 metai;

10.2. nėščios moterys, vaiko motina (įmotė) arba tėvas (įtėvis), vaiko globėjas, rūpintojas ir asmenys, faktiškai auginantys vaiką (įvaikį) iki 8 metų arba neįgalų vaiką (įvaikį) iki 18 metų (iki 2005 m. liepos 1 d. pripažintą vaiku invalidu), ir asmenys, prižiūrintys neįgalius šeimos narius, kuriems Neįgalumo ir darbingumo nustatymo tarnybos sprendimu nustatyta nuolatinė slauga ar priežiūra;

10.3. grįžusieji iš laisvės atėmimo vietų, kai laisvės atėmimo laikotarpis buvo ilgesnis kaip 6 mėnesiai, jeigu jie kreipiasi į Užimtumo tarnybąne vėliau kaip per 6 mėnesius nuo grįžimo iš laisvės atėmimo vietų;

10.4. piniginės socialinės paramos gavėjai;

10.5. priklausomi nuo narkotinių, psichotropinių ir kitų psichiką veikiančių medžiagų, baigę psichologinės socialinės ir (ar) profesinės reabilitacijos programas, jeigu jie kreipiasi į Užimtumo tarnybą ne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;

10.6. prekybos žmonėmis aukos, baigusios psichologinės socialinės ir (ar) profesinės reabilitacijos programas, jeigu jos kreipiasi į Užimtumo tarnybąne vėliau kaip per 6 mėnesius nuo psichologinės socialinės ir (ar) profesinės reabilitacijos programos baigimo;

10.7. grįžę į Lietuvą nuolat gyventi politiniai kaliniai ir tremtiniai bei jų šeimos nariai (sutuoktinis, vaikai (įvaikiai) iki 18 metų), jeigu jie kreipiasi į Užimtumo tarnybąne vėliau kaip per 6 mėnesius nuo grįžimo į Lietuvą nuolat gyventi dienos;

10.8. turintieji pabėgėlio statusą ar kuriems yra suteikta papildoma ar laikinoji apsauga;

10.9. asmenys, patiriantys socialinę riziką;

10.10. vyresni nei 40 metų amžiaus.

11. Pirmenybė dalyvauti Programoje teikiama ilgalaikiams, vyresnio amžiaus ir nekvalifikuotiems bedarbiams, praradusiems darbinius įgūdžius dėl ilgalaikio nedarbo, dėl įvairių socialinių priežasčių negalintiems susirasti darbo ir dėl to atsidūrusiems sunkioje materialinėje padėtyje. Bedarbiams bus siūlomos užimtumo priemonės, kuriomis bus siekiama atstatyti darbinius ar profesinius įgūdžius, mažinti jų socialinę atskirtį ir suteikti galimybę užsidirbti lėšas pragyvenimui.

12. Atsižvelgiant į 2022 metais planuojamas gauti valstybės biudžeto specialiosios tikslinės dotacijos lėšas, skirtas savivaldybių patvirtintoms Užimtumo didinimo programoms įgyvendinti, Programos priemonėse galės dalyvauti ne mažiau kaip 82 bedarbiai, kurių laikino darbo trukmė – nuo 2 mėnesių iki 6 mėnesių per metus, skaičiuojama vidutinė įdarbinimo trukmė – 4 mėnesiai. Dalyvavimo Programoje trukmė skaičiuojama nuo darbo sutartyje laikino pobūdžio darbams atlikti nurodytos pirmos darbo dienos iki jo atleidimo iš darbo dienos.

13. 2022 metais Užimtumo didinimo programą pavedama įgyvendinti Plungės miesto seniūnijai. Programos priemonėse dalyvaujantys asmenys per metus gali būti įdarbinti ne mažiau kaip 88 mėnesius.

14. Tikslinių grupių bedarbius, kurie dalyvaus Programoje, darbams atlikti siųs Užimtumo tarnybos atsakingas specialistas su rekomendacijomis, atsižvelgdamas į bedarbių galimybes dirbti jiems pavestus darbus (profesinį pasirengimą, sveikatos būklę, kelionės į darbą ir atgal trukmę). Siunčiant dalyvauti Programoje asmenis iki 18 metų, turi būti atsižvelgta į Lietuvos Respublikos darbo kodekso ir kitų norminių teisės aktų nustatytas šių asmenų darbo sąlygas ir jų įdarbinimo tvarką.

15. Plungės miesto seniūnija, vykdydama Programos priemones, įsipareigoja:

15.1. su Užimtumo tarnybos atsiųstais asmenimis, atitinkančiais pateiktus reikalavimus, sudaryti terminuotas darbo sutartis;

15.2. išmokėti įdarbintam asmeniui darbo sutartyje nurodytu laiku nustatytą darbo užmokestį, darbo sutarčiai pasibaigus arba ją nutraukus − kompensaciją už nepanaudotas atostogas;

15.3. užtikrinti darbuotojams teisės aktų reikalavimus atitinkančias darbo sąlygas;

15.4. supažindinti darbuotojus, prieš jiems pradedant dirbti, su darbų atlikimo tvarka ir aprūpinti juos reikiamomis darbo priemonėmis, organizuoti pavėžėjimo paslaugas iki darbo vietos;

15.5. tvarkyti darbuotojų darbo laiko apskaitą.

16. Asmeniui, be pateisinamos priežasties neatvykus dalyvauti Programos organizuojamose priemonėse, darbe pasirodžius išgėrusiam ir kitais atžvilgiais nevykdant sutartinių įsipareigojimų, gali būti nutraukiama darbo sutartis. Apie įvykį Plungės miesto seniūnija informuoja Užimtumo tarnybos darbuotojus.

17. Įgyvendinus šioje Programoje iškeltus tikslus, bus pasiekti šie rezultatai:

17.1. suteikta galimybė ne mažiaus kaip 22 Plungės rajono savivaldybės gyventojams laikinai įsidarbinti ir užsidirbti pragyvenimui būtinų lėšų, bedarbiai įgis daugiau socialinių ir darbo įgūdžių, pasitikėjimo savo jėgomis ir sieks ieškotis nuolatinio darbo;

17.2. sutvarkytos Plungės rajono savivaldybei priskirtos teritorijos, prižiūrėti želdiniai ir socialinės paskirties objektai, istorijos ir kultūros paveldo objektai, muziejai ir kt.

18. Už Programos įgyvendinimą atsakingos Plungės rajono savivaldybės administracija ir Plungės miesto seniūnija.

**IV SKYRIUS**

**FINANSAVIMO PLANAS**

19. Programos įgyvendinimas finansuojamas iš valstybės biudžeto specialiųjų tikslinių dotacijų savivaldybių biudžetams lėšų valstybinėms (valstybės perduotoms savivaldybėms) funkcijoms atlikti, vadovaujantis Lietuvos Respublikos vietos savivaldos įstatymo 7 straipsnio 18 punkto nuostatomis (dalyvavimas rengiant ir įgyvendinant darbo rinkos politikos priemones bei gyventojų užimtumo programas).

20. Programa finansuojama iš valstybės biudžeto specialiųjų tikslinių dotacijų savivaldybių biudžetams lėšų, kurių poreikis apskaičiuojamas vadovaujantis Lietuvos Respublikos socialinės apsaugos ir darbo ministro patvirtinta Specialiųjų tikslinių dotacijų savivaldybių biudžetams lėšų apskaičiavimo metodika. Vadovaujantis šia metodika apskaičiuotas lėšų poreikis 2022 metams – 351,0 tūkst. eurų, iš kurių lėšos nebus skiriamos Programos administravimui, darbo priemonių įsigijimui, kelionės išlaidų apmokėjimui.

21. Plungės miesto seniūnijai, įdarbinusiai Užimtumo tarnybos siųstus asmenis pagal terminuotą darbo sutartį laikino pobūdžio darbams atlikti, už kiekvieną įdarbintą asmenį skiriamos 100 proc. kompensacijos šioms išlaidoms apmokėti:

21.1. darbo užmokesčiui už įdarbinto asmens faktiškai dirbtą laiką, apskaičiuotą pagal tą mėnesį galiojančią Lietuvos Respublikos Vyriausybės patvirtintą minimalią mėnesinę algą;

21.2. draudėjo privalomojo valstybinio socialinio draudimo įmokoms, apskaičiuotoms nuo Programos 21.1 punkte nurodyto darbo užmokesčio;

21.3. piniginei kompensacijai už nepanaudotas atostogas (įskaitant draudėjo privalomojo valstybinio socialinio draudimo įmokų sumą).

22. Plungės miesto seniūnijai, įdarbinusiai Užimtumo tarnybos siųstus asmenis pagal terminuotas darbo sutartis Užimtumo didinimo programai vykdyti ir išmokėjus jiems darbo užmokestį už praėjusį mėnesį, kompensacijas, nurodytas šios Programos 21 punkte, perveda Programos asignavimų valdytojai.

23. Planuojama, kad 2022 m. laikino pobūdžio darbus atliks ne mažiau kaip 82 bedarbiai, kurie, planuojama, dirbs po 6 mėnesius. Vidutinė 1 asmens dalyvavimo Programoje vieno mėnesio kaina – 708,09 euro.

**V SKYRIUS**

**PROGRAMOS TĘSTINUMAS IR PROGNOZĖS**

24. Prognozuojamas bedarbių asmenų skaičiaus mažėjimas, tačiau ilgalaikių, žemo išsilavinimo ar ribotų darbinių įgūdžių asmenų skaičius lieka nepakitęs. Planuojama, kad bus pakankamai asmenų, pageidaujančių dalyvauti Užimtumo didinimo programos priemonėse. Siekiama Programos dalyvius sugrąžinti į darbo rinką ir padidinti jų galimybes tapti aktyviais darbo rinkos dalyviais ir rasti nuolatinį darbą.

25. Atsižvelgiant į prognozuojamą bedarbių skaičių, 2022 m. lėšų poreikis – 350 994 eurai.

**VI SKYRIUS**

**UŽIMTUMO DIDINIMO PROGRAMOS ĮGYVENDINIMO PRIEŽIŪRA**

26. Programos priežiūros tikslas – sudaryti prielaidas efektyviai įgyvendinti Programos tikslus ir tinkamai panaudoti Programos lėšas.

27. Už Programos įgyvendinimą atsakingi Plungės miesto seniūnas ir Socialinės paramos skyrius. Darbdaviai, įdarbinantys Užimtumo tarnybos siųstus asmenis atlikti laikinojo pobūdžio darbų, užtikrina tikslingą Programos priemonių (asmenų skaičiaus ir dirbtų mėnesių) vykdymą ir skirtų lėšų panaudojimą.

28. Programos įgyvendinimui skirtų lėšų panaudojimą kontroliuos Centralizuoto savivaldybės vidaus audito skyrius.

29. Kiekvienam metų ketvirčiui pasibaigus, parengiama Užimtumo didinimo programos įgyvendinimo ataskaita. Darbdaviai pateikia informaciją apie Programos įgyvendinimą, jos kokybinius (žmonių skaičius, darbo laikas) ir finansinius rodiklius bei kitą reikalingą informaciją. Buhalterinės apskaitos skyrius, vadovaudamasis Lietuvos Respublikos socialinės apsaugos ir darbo ministro 2009 m. birželio 9 d. įsakymu Nr. A1-381 „Dėl Duomenų apie savivaldybių funkcijoms atlikti skirtų lėšų panaudojimą teikimo Lietuvos Respublikos socialinės apsaugos ir darbo ministerijai tvarkos aprašo patvirtinimo“, parengia ir teikia ketvirtines ataskaitas.

**VII SKYRIUS**

**BAIGIAMOSIOS NUOSTATOS**

30. Informacija apie Programos įgyvendinimą bus viešinama, Programos priemonių įgyvendinimo rezultatai bei gerosios patirties pavyzdžiai bus skelbiami Savivaldybės interneto svetainėje, Užimtumo tarnybos atviro informavimo zonose bei aptariama susitikimų metu.

31. Projektas dėl pritarimo rengti Plungės rajono savivaldybės 2022 metų Užimtumo didinimo programą bei jam įgyvendinti planuojamas lėšas ir bedarbių skaičių teikiamas svarstyti Užimtumo tarnybos Trišalei tarybai

32. Užimtumo didinimo programa tvirtinama Plungės rajono savivaldybės tarybos.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**SOCIALINĖS PARAMOS SKYRIUS**

**AIŠKINAMASIS RAŠTAS**

**PRIE SPRENDIMO PROJEKTO**

**„DĖL PLUNGĖS RAJONO SAVIVALDYBĖS 2022 mETŲ UŽIMTUMO DIDINIMO PROGRAMOS PATVIRTINIMO“**

2022 m. sausio 18 d.

Plungė

**1. Parengto teisės akto projekto tikslai, uždaviniai, problemos esmė.** Sprendimo projekto tikslas - patvirtinti Plungės rajono savivaldybės 2022 metų Užimtumo didinimo programą ir paskirstyti lėšas. Programa finansuojama iš valstybės biudžeto specialiųjų tikslinių dotacijų savivaldybių biudžetams lėšų.

Savivaldybė įpareigojama kasmet rengti ir tvirtinti užimtumo didinimo programas, numatyti įgyvendinamas priemones ir paslaugas, atrinkti Programos vykdytojus, nustatyti priemonių ir paslaugų finansavimo tvarką. 2022 m. Užimtumo didinimo programa buvo parengta 2021 m. spalio mėnesį ir teisės aktų nustatyta tvarka pateikta svarstyti Užimtumo tarnybai prie Lietuvos Respublikos socialinės apsaugos ir darbo ministerijos. Trišalė taryba prie Užimtumo tarnybos prie Lietuvos Respublikos socialinės apsaugos ir darbo ministerijos 2021-12-11 nuotolinio posėdžio metu (protokolas Nr. Tk-6) pritarė parengtoms programoms ir pateikė keletą rekomendacijų: darbai turėtų būti ne trumpalaikio pobūdžio; vykdant Programos dalyvių atranką, prioritetą teikti nekvalifikuotiems, ilgalaikiams ir vyresnio amžiaus bedarbiams.

**2. Kaip šiuo metu yra sprendžiami projekte aptarti klausimai.**  Galioja Plungės rajono savivaldybės tarybos 2021 m. sausio 28 d. sprendimu Nr. T1-22 patvirtinta Plungės rajono savivaldybės 2021 m. Užimtumo didinimo programa.

**3. Kodėl būtina priimti sprendimą, kokių pozityvių rezultatų laukiama.** Programos priemonės leis bedarbiams ir piniginės socialinės paramos gavėjams integruotis į darbo rinką, atstatyti socialinius ir darbo įgūdžius ir didinti Plungės rajono gyventojų užimtumą. Taip pat siekiama sutvarkyti Plungės miesto bendro naudojimo viešąsias erdves, atlikti kitus laikino pobūdžio visuomenei naudingus darbus, teikiančius socialinę naudą vietos bendruomenei.

**4. Siūlomos teisinio reguliavimo nuostatos.**Patvirtinti Plungės rajono savivaldybės 2022 metų Užimtumo didinimo programą ir pripažinti netekusiu galios Plungės rajono savivaldybės 2021 metų Užimtumo didinimo programą, patvirtintą Plungės rajono savivaldybės tarybos 2021 m. sausio 28 d. sprendimu Nr. T1-22.

**5. Pateikti skaičiavimus, išlaidų sąmatas, nurodyti finansavimo šaltinius.** 2022 metų lėšų poreikis apskaičiuotas, vadovaujantis Lietuvos Respublikos socialinės apsaugos ir darbo ministro patvirtinta Specialiųjų tikslinių dotacijų savivaldybių biudžetams lėšų apskaičiavimo metodika – 305,994 tūkst. eurų.

LR socialinės apsaugos ir darbo ministro 2021-12-23 įsakymu Nr. A3-135, šiai Programai skirta 80,1 tūkst. eurų. Atsižvelgiant į gautas valstybės biudžeto lėšas, 2022 metais siūloma organizuoti laikino pobūdžio darbus tik Plungės miesto seniūnijai, kuri įdarbins ne mažiau kaip 22 asmenis 2–6 mėnesių laikotarpiui, iš viso – 88 mėn.

Programoje dalyvaujantiems asmenims iš valstybės biudžeto tikslinių dotacijų bus kompensuojama 100 procentų darbo užmokesčio, „Sodros“ įmokų bei kompensacijų už nepanaudotas atostogas. Apskaičiuota, kad vidutinė 1 asmens dalyvavimo Programoje vieną mėnesį kaina – 708,09 Eur.

**6. Nurodyti, kokius galiojančius aktus reikėtų pakeisti ar pripažinti netekusiais galios, priėmus sprendimą pagal teikiamą projektą.** Pripažinti netekusiu galios Plungės rajono savivaldybės 2021 metų Užimtumo didinimo programą, patvirtintą Plungės rajono savivaldybės tarybos 2021 m. sausio 28 d. sprendimu Nr. T1-22.

**7. Kokios korupcijos pasireiškimo tikimybės, priėmus šį sprendimą, korupcijos vertinimas.** Sprendimo projekto antikorupciniu požiūriu vertinti nebūtina, nes korupcijos pasireiškimo galimybių nėra.

**8. Nurodyti, kieno iniciatyva sprendimo projektas yra parengtas.** Sprendimo projekto iniciatoriai - Plungės rajono savivaldybės administracijos Socialinės paramos skyrius, Plungės miesto seniūnija ir Užimtumo tarnybos Klaipėdos klientų aptarnavimo departamento Plungės skyrius.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.** Nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.** Plungės miesto seniūnijai ir Užimtumo tarnybos Klaipėdos klientų aptarnavimo departamento Plungės skyriui.

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.). Nėra

**12.** **Numatomo teisinio reguliavimo poveikio vertinimas** (pagrįsti, kokios galimos teigiamos, neigiamos pasekmės, priėmus projektą, kokių priemonių reikėtų imtis, kad neigiamų pasekmių būtų išvengta).**\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *nenumatomas* |
| *Finansams* |  | *nenumatomas* |
| *Socialinei aplinkai* |  | *nenumatomas* |
| *Viešajam administravimui* |  | *nenumatomas* |
| *Teisinei sistemai* |  | *nenumatomas* |
| *Kriminogeninei situacijai* |  | *nenumatomas* |
| *Aplinkai* |  | *nenumatomas* |
| *Administracinei naštai* |  | *nenumatomas* |
| *Regiono plėtrai* |  | *nenumatomas* |
| *Kitoms sritims, asmenims ar jų grupėms* |  | *nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Plungės rajono savivaldybės administracijos

Socialinės paramos skyriaus vedėja Jolanta Puidokienė

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_**

(pareigos) (parašas) (vardas, pavardė)